RASTLINNÉ A MINERÁLNE LEPIDLÁ

**Rastlinné lepidlá**

Používajú sa od najstarších čias. Napríklad škrobové lepidlá sa používali už v 1. Storočí nášho letopočtu v Číne ( ryžové ) na glejenie papiera a boli známe aj v Egypte.

Dosiahli veľký úspech preto, lebo ich výroba je pomerne jednoduchá, suroviny, z ktorých sa získavajú, vyskytujú sa skoro všade, boli zdravotne nezávadné a dobre sa osvedčili. Ich výroba pokročila natoľko, že niektoré rastlinné lepidlá nahradili živočíšne lepidlá. V poslednom čase sa rastlinné lepidlá uplatňujú v kombinácii so syntetickými lepidlami, živicami a s derivátmi celulózy, ktoré sú rozpustné vo vode. V súčasnosti význam rastlinných lepidiel klesá, pretože ustupujú novším druhom s lepšou odolnosťou voči vode a poveternostným vplyvom. Napriek tomu však majú v rade aplikácií svoj význam. Použitie rastlinných lepidiel a ich vlastnosti závisí hlavne od pôvodných surovín.

Bývajú to najčastejšie múky, škroby, dextríny, algináty, prírodné živice a gumy. Okrem toho to môžu byť ďalšie suroviny rastlinného pôvodu, ako napríklad, prírodný kaučuk, deriváty celulózy a podobne. Pre osobitný spôsob výroby ich rozdeľujeme na :

* Múčne lepidlá
* Škrobové lepidlá
* Dextríny
* Algináty
* Prírodné živice a gumy

**Minerálne lepidlá**

Najdôležitejším zástupcom tejto skupiny je vodné sklo. Pripravuje sa tavením kyslíčníka kremičitého so sódou v určitom pomere pri teplote 1300 až 1500°C. Vodné sklo ktoré je určené ako lepidlo, je najvhodnejšie v zmesi s vodou v pomere 3,2 až 3,4 : 1.

Má nižšiu lepivosť ako živočíšne lepidlá, lepí však lepšie ako lepidlo škrobové a nedá sa rozpustiť vo vode. Po zaschnutí sú spojené veľmi pevné. Odoláva účinkom tepla.

Používa sa na lepenie vlnitej lepenky, papierových škatúľ, túb a pod. Najčastejšie sa vodné sklo používa spolu s inými lepidlami.